Per Jacobsen
Per Jacobsen er en dansk slavist, lektor i serbokroatisk ved Københavns Universitet 1968-2005. Jacobsen var oprindeligt fonetiker, men hans forskning er mangesidig med tyngdepunktet inden for jugoslavisk litteratur og kultur.
Han har oversat både bosnisk, serbisk og kroatisk skønlitteratur til dansk, fx hhv. Zlatas Dagbog (1995) om en lille piges oplevelser i Sarajevo under borgerkrigen, Slavenka Drakulićs Den guddommelige sult (1997) og Vladimir Arsenijevićs Andjela (1999). Hans analyser af områdets politisk-økonomiske situation har flere gange vakt offentlig debat. Medlem af Det Serbiske Akademi fra 1989.